Ir-Regolament tal-Kunsill (KEE, Euratom) Nru 3308/80
tas-16 ta' Diċembru 1980
dwar is-sostituzzjoni ta' l-unità Ewropea tal-kontijiet bl-ECU fl-istrumenti legali tal-Komunità
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabilixxi l-Komunità Ekonomika Ewropea, u b'mod partikolari l-Artikolu 235 tiegħu,
Wara li kkunsidra t-Trattat li jistabilixxi l-Komunità Ewropea dwar l-Enerġija Atomika, u partikolarment l-Artikolu 203 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi r-Regolament (KEE) Nru 3180/78 [3] iddefinixxa unità ġdida ta' kontijiet, magħrufa bħala l-ECU;
Billi għandhom jittieħdu passi sabiex jiġu standardizzati l-unitajiet tal-kontijiet użati mill-Komunitajiet; billi l-unità Ewropea ta' kontijiet (EUA) għandha, għalhekk, tiġi mibdula bl-ECU fl-istrumenti legali kollha tal-Komunità;
Billi għandha tiddaħħal disposizzjoni sabiex, meta l-EUA tiġi sostitwita bl-ECU, tissalvagwardja d-drittijiet u l-obbligi kontrattati fl-unitajiet tal-kontijiet Ewropej,
ADOTTA DIN ID-DEĊIŻJONI:
Artikolu 1
Fl-istrumenti legali kollha tal-Komunità applikabbli fiż-żmien tad-dħul fis-seħħ ta' dan ir-Regolament, l-"unità Ewropea tal-kontijiet" għandha tiġi sostitwita bl-"ECU".
Artikolu 2
Id-definizzjoni ta' l-unità Ewropea tal-kontijiet fis-seħħ qabel id-dħul fis-seħħ ta' dan ir-Regolament għandha tissokta tapplika għad-drittijiet u l-obbligi li jqumu qabel id-dħul fis-seħħ ta' dan ir-Regolament u li kienu stabbiliti fl-unitajiet Ewropej tal-kontijiet.
Artikolu 3
Dan ir-Regolament għandu jidħol fis-seħħ fl-1 Jannar 1981.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, is-16 Diċembru 1980.